作者:無名氏
標題:六州
內容:炎靈永。長樂助文明。居靖懿，敷皇化，四海昇平。慈是寶、萬物懷生。耀德不觀兵。大治歡聲。金輅飭、藻衛天行。春色滿皇京。登歌清廟，神祈顧饗，瑄玉純精。億萬載持盈。膺天貺。尤祥紛委來呈。木連芝三秀，玉燭協和平。仲春月、萬杏初榮。整羽衛蔥衡。親款神明。九韶疊奏罄簫笙。上以繼鹹英。黃流玉瓚，殊庭肸蠁，宸儀回覆，景祐遍寰瀛。